
EMLÉKEZTETŐ
Készült a Győr-Moson-Sopron Megyei Mérnöki Kamara 2011. 09. 19. napján, 14 órai kezdettel tartott elnökségi üléséről. 

Az ülés helye: 
Győr, Csaba u. 16. II.em. 201/a. 
Jelen vannak: 

Mellékelt jelenléti ív szerint

Az Elnökségi ülés határozatképes. A határozatok jelen emlékeztető mellékletében találhatók.
Jelenlévők a napirendet elfogadták. 
Az elnökségi ülés napirendje:

1. Tájékoztatás az elmúlt és leendő időszak történéseiről

· MMK – Főtitkár kérdése

· Megállapodás a Kereskedelmi és Iparkamarával
· Honlap és tagnyilvántartó

Bartal György elnök

2. Szakcsoportok hozzájárulásainak meghatározása

Bartal György elnök

3. Választási rendszer alakulása

Bogár Zsolt elnökségi tag
4. Érdekérvényesítés

Csejtei György elnökségi tag

5. Szakcsoportok beszámolói

Szakcsoportok vezetői

6. Tagfelvételek, engedélyek, fellebbezések 

Barcsai Éva Magdolna titkár

7. Egyebek 

1. Napirendi pont: Tájékoztatás az elmúlt és leendő időszak történéseiről
Bartal György elnök az alábbiakról tájékoztatta az Elnökséget:
MMK – Főtitkár kérdése 
Az elnök asszony tájékoztatása szerint a főtitkárságon személyi változások lesznek: az új főtitkár jogi végzettségű fiatalember lesz. Az eddigi főtitkár, Szőllőssy Gábor átkerül a Mérnöki Kamara Nonprofit Kft-hez.
Megállapodás a Kereskedelmi és Iparkamarával

Megtörtént a megállapodás véglegesítése. A kötelező továbbképzések szervezése közösen fog történni, emellett megmarad a megállapodás az Universitas-Győr Nonprofit Kft-vel is. A kötelező szakmai továbbképzéseket tartjuk közös szervezésben az Universitas-Győr Nonprofit Kft-vel, az általános és a munkabiztonsági modulokat az Iparkamarával.
Honlap és tagnyilvántartó

Kamaránk honlapjának a korszerűsítése befejeződött. Minden hivatalos, nyilvános irat elérhető róla, a beltartalom pedig általunk is változtatható. A névjegyzék még a régi rajta, de ez is frissülni fog, amint a tagnyilvántartó program korszerű változata elkészül.
Bartal György elnök javasolja, hogy a napirendi pontok közé pótlólag vegyük fel a költségtérítés ügyrendjének elfogadását, mert ez véletlenül kimaradt.
Jelenlévők a pótlólagos napirendi pontot elfogadták.
GYMSMMK költségtérítési ügyrendjének elfogadása

Bartal György elnök kérdezi a jelenlévőktől, hogy a költségtérítés ügyrendje elfogadható-e a tervezett formában, vagy szükséges módosítás.
Szabó Péter: alelnök: javasolja, hogy az adóhatóság konkrét megnevezése ne szerepeljen az anyagban, ill. a „kamara vezetése” helyett a következő szerepeljen: a kamara elnöke.
A jelenlévők a javaslattal egyetértettek és egyhangú szavazással elfogadták a költségtérítés ügyrendjét. Az erről szóló határozat jelen emlékeztető 1. sz. mellékletét képezi.

2. Napirendi pont: Szakcsoportok hozzájárulásainak meghatározása
Bartal György elnök tájékoztatta a megjelenteket, hogy a megyei szakcsoportok a tavalyi évhez hasonlóan idén is pályázhattak a működésükhöz elkülönített pénzösszegre. A 7 szakcsoportból 4 szakcsoport (az Épületgépészeti, a Geodéziai és Geoinformatikai, a Tartószerkezeti, a Vízgazdálkodási és Vízépítési) esetében az elmúlt elnökségi ülésen már döntés született.
A Közlekedési Szakcsoport korábban csak munkatervet nyújtott be, költségvetést nem, amit azóta pótolt. Az általa igényelt 350 000,- Ft-ot szavazásra bocsátom.
A jelenlévők az igényelt összeget egyhangú szavazással jóváhagyták. Az erről hozott határozat jelen emlékeztető 1. sz. mellékletében található.
3. Napirendi pont: Választási rendszer alakulása
Bogár Zsolt elnökségi tag a következőkről tájékoztatta a jelenlévőket:
Az „MMK választási rendszerét felülvizsgáló bizottság” Dr. Kukai Tibor elnökségével 2011. 05. 30-án tartotta alakuló ülését, amely ülésen megegyezés született a bizottság mandátumáról, így az a következők vizsgálatára terjed ki:
1. Felül kell vizsgálni az MMK Alapszabályának választási rendszerre vonatkozó passzusait, majd módosítására – szükség esetén – javaslatot kell tenni.

2. Felül kell vizsgálni a területek választási rendszerét, majd egységes választási rendszerre vonatkozó javaslattételt kell adni, amely ajánlás lesz a területi kamarák felé az MMK részéről.

Az MMK választási rendszerét felülvizsgáló bizottság 2011. szept. 1-én tartott ülésén a következő javaslatok születtek a választási rendszerre vonatkozóan: 
A Bizottság azt javasolja, hogy mind a területi kamaráknál, mind a tagozatoknál kb. 5-600 fős taglétszámig minden tag közvetlen részvételét és szavazati jogát biztosító közgyűlést tartsanak. (Határozatképesség: 50%+1 fős részvétel). A területi kamarák esetében a BPMK-t kivéve 3 megyében van jelenleg küldöttgyűlési rendszer, ezek a nagyobb létszámú, 6-800 fős megyék. 
Az 5-600 fős taglétszámnál nagyobb létszám estében küldöttgyűlés javasolható, ahol is a küldöttek létszámának meghatározása fontos kérdés. A nagyobb tagozatok és a BPMK küldötteinek létszámára vonatkozóan az alábbi javaslatok születtek: 

Tagozatok esetében: 

-  5-600 fős taglétszámig közvetlen taggyűlés legyen; 

-  600-tól 2000 fős taglétszámig a küldöttek létszáma minimum 10% legyen, ez 200 fős küldöttgyűlést jelent; 

-  2000 fős taglétszám felett a küldöttek létszáma minimum 5-10% között legyen úgy, hogy minimálisan 200 fős küldöttgyűlés létrejöjjön. 

BPMK esetében: 

-  A taglétszám 10000 fő feletti, a küldöttek létszáma minimum 3% legyen, így min. 300 fős küldöttgyűlés jönne létre, ami kezelhető, érdemi munkavégzésre alkalmas küldöttlétszám.

A Küldöttjelölés/küldöttválasztás témakörében a következő javaslatok fogalmazódtak meg:
· az új ciklusban küldötti, vagy tisztségviselői tagságot nem vállalók köréből alakuljon a jelölőbizottság.
· a bizottsági tagok többségének határozott véleménye, hogy a törvényi megfogalmazásnak megfelelően a kamarában tisztséget csak tervezői vagy szakértői jogosultsággal rendelkező kollégák tölthessenek be.
· az MMK küldöttközgyűlésébe történő küldöttválasztásra vonatkozóan a jóváhagyott MMK alapszabályban foglaltak megfelelőek, azaz a területi kamarák a küldötteikből választják ki az MMK küldöttgyűlésébe delegált tagjaikat, és az ő küldötteik választása szakmaarányosan (tagozati hovatartozás arányosan) történik, így lényegében teljesül az a kívánalom, hogy az MMK küldöttgyűlésének minden tagja tagozati tag is egyben.

· ahol küldöttgyűlés működik, ott az új ciklusra vonatkozó küldöttválasztás legalább egy évvel előzze meg az új ciklusra történő tisztségviselő választást. Így teljesülne az a feltétel, hogy az új ciklusban működő tisztségviselőket már az új (egy évvel korábban megválasztott) küldöttek választhatnák meg.
· a küldöttek mandátumának lejárata előtt 6-8 hónappal kezdődjön meg a küldöttjelölési folyamat.
4. Napirendi pont: Érdekérvényesítés 
Csejtei György elnökségi tag az alábbiakról tájékoztatta a megjelenteket:
Az Érdekérvényesítő Bizottság idén jobban áll az időarányos ellenőrzések lebonyolításában. Az előirányzott 10 ellenőrzésből 6 már lebonyolódott az építési munkahelyeken: Sopronban 3 és Győrben is 3 helyen. Hátravan még 2 munkahelyi és két építési hatósági ellenőrzés. 
A győri építéshatóságtól azt kérte a Belügyminisztérium, hogy szigorúbban ellenőrizzék az előregyártott vasbeton szerkezetek összeszerelését; az építéshatóság pedig azt kérte kamaránktól, hogy ellenőrzéseink során mi is fordítsunk erre figyelmet. Amennyiben erre sor kerül, akkor az ellenőrzésben statikus kollégának is részt kell vennie.
Ennek kapcsán említem meg, hogy tervbe van véve egy előadássorozat tartása a kiviteli, a tender és az engedélyezési tervek tartalmára vonatkozóan. Ennek akkreditáltatását Dr. Neiger Róbert végzi.
A városháza kiírta a 8000 fő befogadására képes multifunkcionális sportcsarnok tervpályázatát.

További hír, hogy az országos Etikai és Fegyelmi Szabályzat módosításra kerül, így egységes lesz az Építész és a Mérnöki Kamara szabályzata.

Szalai Kálmán hozzászólása: A kamarai szabályzat módosítására a hozzászólások határidejének szeptember 10-ét adták meg, ami nagyon kevés.
Bukovics János hozzászólása: A vasbeton szerkezetek ellenőrzése a kamarai tag statikus részéről nagyon veszélyes, hiszen ha állást foglal akár negatív, akár pozitív értelemben, annak lehetnek súlyos jogi következményei is.
Csejtei György hozzászólása: Az első- második ellenőrzés alkalmával kiderül, hogy meddig mehetünk el az ellenőrzésekben, ill. ezek mélységében.
Dr. Baksai Róbert hozzászólása: A rendeletek ellentmondásosak a statika és az építészet terén.
Bartal György hozzászólása: A főtitkár felelőssége, hogy a minisztériumokkal tartsa a kapcsolatot a rendeletalkotások és szabályozások vonatkozásában.
Szép János hozzászólása: Pár héttel ezelőtt Székesfehérváron volt egy előadás az építéshatósági eljárásokról, amelynek a vége az lett, hogy az Építész és a Mérnöki Kamara közösen állít össze egy javaslatot, amit továbbít az országos kamarához. Ehhez hasonló előadás megszervezését kezdeményezte a Megyei Mérnöki Kamara az Építész Kamara bevonásával.
5. Napirendi pont: Szakcsoportok beszámolói
Az Épületgépészeti Szakcsoport vezetője, Lélek József beszámolója:
2011. évi tevékenységünk:

március: 

· Épületgépész szakdélután 03.07-én a Győr-Moson-Sopron Megyei Kereskedelmi és Iparkamara és a Győr-Moson-Sopron Megyei Mérnöki Kamara közös szervezésében. Témája: napkollektoros rendszerek és új távlatok a napenergia hasznosításában, előadó: Ceglédi Zoltán oktatómérnök, Vaillant-Sanier Duval Kft.

· „Szerződések az építőiparban, a hibás teljesítés és jogkövetkezményei” című előadás 03.29-én, a 2010-ben nagy sikerrel megtartott előadás folytatása szűkített, speciális témakörrel, előadó: dr. Berta Árpád jogász, volt államtitkár. Az érdeklődésre jellemző, hogy a résztvevők száma 54 fő volt.

május: 

· Szakmai kirándulást szerveztünk 28 fő részvételével az Aermec olaszországi gyárába, időtartama: 05.26-28. A gyár figyelemre méltó vizsgáló laboratóriummal rendelkezik, ahol minden új terméket valós körülmények között tesztelnek és csak a megfelelő eredmények elérése után kezdik el a gyártást. A résztvevők kreditpontot is szereztek a részvétellel.

augusztus: 

· Szakcsoportunk és a Valsir Kft. szervezésében tartottuk meg 08.30-án a Lukács Sándor Szakképző Intézetben az egész napos SILVESTRO épületgépészeti tervezőprogram szemináriumot, mely elméleti és gyakorlati ismereteket, ill. kreditpontot is adott a résztvevőknek (14 fő).
Az év hátralévő részében tervezzük még:

· Október hónap végére tervezzük a Győr-Sopron szakcsoport-találkozót, melynek programja még előkészítés alatt van.

· Három előadást tervezünk október-november-december hónapban: az Innonet központ hőszivattyús rendszere fogyasztási adatainak értékeléséről, majd dr. Berta Árpád korábbi nagysikerű előadásait tervezzük folytatni aktuális jogi témákkal és harmadikként az energiatanúsítás tapasztalatairól tervezünk összefoglalót a szakterületen elismert előadó közreműködésével.

A Tartószerkezeti Szakcsoport vezetője, Bukovics János beszámolója:
A 2011. május 17-e óta történt és tervezett események:

A szakcsoport tartószerkezeti szakmai, szabadon választott kategóriájú tanfolyamot szervezett. A 6 órás előadás Győrben, a Révész Hotel konferenciatermében került megrendezésre 2011. 09. 15.-én. A Méretezés földrengésre I. megnevezésű tanfolyam előadója Dr. Kegyes Csaba volt.

A megyei kamaránk által akkreditáltatott előadás kreditpont értéke 3 pont volt.  

A tanfolyam szervezésében és akkreditáltatásában Szép János kollégánk döntő részt vállalt. 

Az előadáson 34 fő vett részt, voltak megyénken kívüli érdeklődők is. A tanfolyam díja 15.000 Ft-ban került meghatározásra, melyből 10.000 Ft-ot a Győr-Moson-Sopron Megyei Mérnöki Kamara tagjainak szakcsoportunk átvállalt. A tanfolyam lebonyolításában az UNIVERSITAS – GYŐR NONPROFIT KFT is részt vállalt. 

Az előadás főbb témakörei 6x50 percben a következők voltak:

· Földrengési alapismeretek, 
· Méretezés földrengésre, 
· Vasbeton szerkezetek EC2 és EC8 tükrében, 
· Előre gyártott vb-szerkezetek földrengés veszélyes zónában, 
· Falazott szerkezetek az EC6 és EC 8 tükrében, 
· Falazott szerkezet méretezése. 

Az előadás a témával kapcsolatos kérdéseket tartalmazó tesztlapok kitöltésével zárult. 

Az előadás minden résztvevő számára átláthatóbbá tette az EC bevezetése óta fokozottan lényeges témakört. 

Az előadói díj és a terembérlet 200.000,- Ft volt, ezen kívül a lebonyolításban részt vállaló UNIVERSITAS KFT felé jelentkeznek költségek. 
Szakcsoportunk vezetősége már korábban elhatározta, hogy a Magyar Mérnöki Kamara Tartószerkezeti Tagozata által kibocsátott, EC-vel kapcsolatos tervezési segédletek egy-egy példányát megvásárolja a szakcsoport részére. Ez várhatóan 2011 októberében történik, amikorra vélhetően a sorozat minden eleme kiadásra kerül. Ennek költségére szakcsoportunk 60.000,-Ft-ot irányzott elő.
A IV. negyedévben a szakcsoport tagjai részére építménylátogatással egybekötött szakmai kirándulás szervezését tervezzük. Ehhez a szakcsoport részéről 100.000,-Ft költség hozzájárulást irányoztunk elő.
A Vízgazdálkodási és Vízépítési Szakcsoport vezetője, Dr. Bárdi Pál beszámolója
1. Elmúlt időszakról: 

A májusi taggyűlést követően az alábbi jelentősebb események történtek: 

- Kötelező szakmai továbbképzés májusban az UNIVERSITAS szervezésében. A résztvevők száma 10-20 fő között volt. Kritikai észrevételként hangzott el, hogy a jórészt szakmailag bennfentes résztvevők az általuk jól ismert témákat hallgatják vissza, holott lenne közérdeklődésre számot tartó téma is. Javaslat, hogy a kötelező szakmai továbbképzés témáit illetően a szervezők kérjék ki a Szakcsoport véleményét. 

- Szimpózium június 2-án: Szénhidrogén leválasztók alkalmazása a települési csapadékvíz elvezető rendszerekben. A rendezvény célja volt a szénhidrogén leválasztók gyakorlati alkalmazása során felmerült nehézségek, ellentmondások feltárása, mely problémák: vagy a jogszabályi környezetből, vagy a speciális alkalmazási esetekből, vagy az üzemeltetési feltételekből adódnak. Négy színvonalas előadást követően érdemi hozzászólásokkal, vitával zárult a jól sikerült rendezvény. A résztvevők létszáma mintegy 40 főre becsült. 

- Nemzetközi Duna Nap június 29-én: A Győrben hagyományosan évente megrendezésre kerülő színes programok szervezésében és a költségek biztosításában a Kamara rendszeresen, így ez évben is részt vállalt. 

- Területi Vízgazdálkodási Társulás Szakmai Bizottságának tagjaként az üléseken történő részvétel. Az elmúlt időszak témái a Nyugat-dunántúli Operatív Program 4.1.1/B-11 számú pályázati felhívására készülő belterületi vízrendezési pályázatok szakmai bírálata. 

augusztus 17. –  Nagylózs  

szeptember 7.  – Csorna, Veszprémvarsány 

szeptember 19.  – Győrság, Cirák 

A korábbi gyakorlattól eltérően a pályázóknak nemcsak a terveket, hanem a Megvalósíthatósági Tanulmányt is be kell adni bírálatra. A bírálatnak 8 konkrét szempontra kell kitérni a dokumentációk elbírálásánál. Amennyiben a bírálatban megfogalmazott változtatási javaslatok nem kerülnek beépítésre a pályázati dokumentációba, úgy a pályázat érvénytelen.

2. A közeljövőről 

- Október 17. 13h a szakcsoport 2011. évi taggyűlése 

A taggyűlést követően 14 órakor a Magyar Hidrológiai Társaság Győri Területi Szervezetével közös szervezésben kreditpontos előadóülést szervezünk, melynek témája:  

Tájékoztatás a Nemzetközi Duna Stratégia jelenlegi helyzetéről, aktuális tennivalóiról, a Mérnök Kamarával közös elvárható feladatokról. Előadó: Láng István, a Vidékfejlesztési Minisztérium Vízkárelhárítási Főosztály vezetője.
- Október 14-én vagy 21-én (szervezés alatt) 

Tanulmányút az ajkai vörösiszap katasztrófa helyszínén. A tanulmányút során várhatóan mód lesz a nyilvánosan nem látogatható helyszínek megtekintésére is „idegenvezetéssel”. 

- Jövő évi tervezett szakmai rendezvény 

- A vízjogi engedélyezési eljárásról, az engedélyezés nehézségeiről – előadás, vita, felkért előadó az engedélyező hatóságtól. 

- A kiviteli tervek tartalmi követelményeiről 

A tervezet korábbiakban megfogalmazott tagsági igényt elégít ki, további javaslat is várható. 

A Közlekedési Szakcsoport vezetője, Szabó Csaba beszámolója
1. A Szakcsoport a tavaszi elnökségi ülés óta 2011. május 19-én tervismertetést tartott. A rendezvény közösen a Baross Klub Közhasznú Egyesülettel került megrendezésre. Témája a 82. sz. főút Győr-szabadhegyi bevezető szakasz tervismertetése volt. A terveket a tervező RODEN Kft. tervezője mutatta be. A tervismertetésen 23 fő vett részt. Az előadást akkreditáltattuk, egy kreditpontot kaptak a résztvevők.

2. A Szakcsoport 2011. 06.01-én szakmai bemutatót szervezett. Ennek keretében az M85 gyorsforgalmi út Enese település elkerülő szakasz helyszíni megtekintésére került sor. A bemutató során a Nemzeti Infrastruktúra Fejlesztő Zrt. képviselője ismertette az elkészített terveket. Egyúttal tájékoztatást adott az elkerülő szakaszt megelőző, illetve az azt követő szakaszok tervezésről, a kapcsolódó M86 gyorsforgalmú hálózat tervezésének állásáról, a várható ütemezésről. A beruházói ismertetést követően a kivitelező projekt vezetője ismertette a tervek részletes műszaki tartalmát, az elvégzendő munkák főbb paramétereit, mennyiségeit. A tervek ismertetését követően a jelenlévők a helyszínen bejárták a munkaterületet, megtekintették a szakmailag érdekes munkafázisokat. Az előadást akkreditáltattuk egy kreditpontot kaptak a jelenlévők.

3. A Szakcsoportnál elkezdődött az őszi időszak programjainak szervezése. A munkatervnek megfelelően tervezünk egy előadást, amelyet Győr környéki fejlesztésekről, vagy aktuális szakmai kérdésekről tartanánk. Az őszi időszakban tervezünk egy egynapos szakmai kirándulást Sopronba, amely során az Önkormányzatnál a közelmúltban megvalósult vagy jelenleg is folyamatban lévő fejlesztésekről hallgatunk meg előadást, illetve ezt követően helyszíni megtekintést is tartanánk.

6. Napirendi pont: Tagfelvételek, engedélyek, fellebbezések 
A titkár ismertette a következő kérelmeket:

· 4 fő tagfelvételi kérelmét és 1 fő tagsági viszony helyreállítása iránti kérelmét
· a tervezői és szakértői jogosultságok meghosszabbítása iránti kérelmeket, amely 5 főt érint,

· az új tervezői és szakértői jogosultságok megadása iránti kérelmeket, amely 8 főt érint,

· 1 fő kérelmét – szakértői jogosultságra – amelyet szakirányú felsőfokú végzettség hiányában nem tudunk támogatni

Az elmúlt időszakban 1 db másodfokú határozat érkezett kamaránkhoz, Hofbauer Nándor fellebbezése kapcsán. A másodfokú határozat részben helyben hagyta a mi határozatunkat, részben új eljárásra kötelezett minket. Ezen új eljárás eredményeként Hofbauer Nándor a Víz- és földtani közeg védelemre vonatkozó környezetvédelmi szakértői jogosultságot megkaphatja.
Az elnökség egyhangú szavazással 4 határozatot hozott, amelyek jelen emlékeztető 1. sz. mellékletét képezik.

7.
Napirendi pont: Egyebek
Bartal György: A közeljövőben megbeszélés lesz az országos kamarában a területi kamarák befizetéseinek egyeztetésére, egységesítésére vonatkozóan.
Meghívót kapott Kamaránk a Széchenyi Egyetemtől a 18. akadémiai nap egész napos programjára, ill. az esti hangversenyre. A programon Dr. Neiger Róbert + 1 fő képviseli kamaránkat.

Bogár Zsolt: Napirenden van-e még a székhelyváltoztatás kérdése?
Bartal György: Nem tudok erre egyértelmű választ adni, mert a legutolsó találkozás során a rektor úr már nem kölcsönös ügyletről beszélt, hanem bérletről, amely nem feltétlenül érdeke a kamaránknak.
Egyéb napirendi pont nem lévén, az elnök az ülést bezárja.

